Kui mõni ilves inimesele vahel oma kihvu näitabki, siis ainult inimese poolt nurka surutuna. Loomakartmist ja teatud loomade vihkamist õpetatakse inimestele meelega. Virve Karu "Looduse lugemiku" kaanel on kuri ilves, mis näitab, et pildi autor pole ilvesega loomale normaalsetes tingimustes kohtunud. (Ilvesetopistelgi on hambad irevil, sest topises peegeldub tegija enda maailm.) Ka raamatusisu näitab mõjutatust teadusliku stagna aegsetest tekstidest. Kahjuks ei tellita õppematerjale Tallinna Loomaaia töötajatelt, kelle seast nii osavaid kirjamehi ja kunstnikke kui loomateadlasi leidub. Seal teatakse, et kiskjad on pigem arad kui tigedad, ja kui neil on ruumi eest ära joosta, ei ründa nad kunagi.